Γιώργος Περδίκης

Ο Γιώργος Περδίκης είναι Ελληνοκύπριος πολιτικός. Διετέλεσε πρόεδρος του Κινήματος Οικολόγων-Συνεργασία Πολιτών. Την περίοδο 2001-2021 διετέλεσε βουλευτής στην Εκλογική Περιφέρεια Λευκωσίας εκλεγμένος με το Κίνημα Οικολόγων-Συνεργασία Πολιτών (πρώην Κίνημα Οικολόγων Περιβαλλοντιστών).

 Ο Γιώργος Περδίκης γεννήθηκε στη Λευκωσία στις 23 Μαρτίου 1962. Ομιλεί, πέρα από την ελληνική, την αγγλική γλώσσα. Απέκτησε πτυχίο πολιτικής μηχανικής στην Πολυτεχνική Σχολή του Αριστοτελείου Πανεπιστημίου Θεσσαλονίκης. Εργάζεται ως πολιτικός μηχανικός.Είναι νυμφευμένος με την Ηλέκτρα Παναρέτου και έχει δύο υιούς. Την περίοδο των σπουδών του ήταν μέλος της Δημοκρατικής Κίνησης Κυπρίων Φοιτητών Αγώνας Θεσσαλονίκης. Διετέλεσε πρόεδρος της Εθνικής Φοιτητικής Ένωσης Κυπρίων Φοιτητών (ΕΦΕΚ) Θεσσαλονίκης. Συμμετείχε στην ίδρυση οικολογικών οργανώσεων στην Κύπρο όπως Φίλοι του Ακάμα, Οικολογική Κίνηση, Φίλοι του Ήλιου.Αποτελεί ένα από τα ιδρυτικά μέλη του Κινήματος Οικολόγων Περιβαλλοντιστών το 1996. Εκλέχτηκε βουλευτής στις βουλευτικές εκλογές του 2001 στην Εκλογική Περιφέρεια Λευκωσίας με το Κίνημα Οικολόγων Περιβαλλοντιστών για την Η΄ Κοινοβουλευτική Περίοδο. Έγινε ο πρώτος βουλευτής που εξέλεξε το κίνημα.Τον Νοέμβριο του 2002 εκλέχτηκε επικεφαλής του Κινήματος Οικολόγων Περιβαλλοντιστών (Γενικός Γραμματέας). Παρέμεινε στη θέση αυτή έως στις 28 Μαρτίου 2009. Από τον Απρίλιο του 2009 έως το 2011 εκλέχτηκε εκπρόσωπος τύπου του κινήματος. Στις 14 Απριλίου 2013 ανέλαβε προσωρινά Γενικός Γραμματέας του κινήματος, λόγω διορισμού της Ιωάννας Παναγιώτου στη θέση του Επιτρόπου Περιβάλλοντος. Στο συνέδριο του κινήματος το 2014 εκλέχτηκε επικεφαλής του κινήματος, ο οποίος πλέον είχε τη θέση του προέδρου. Η μετονομασία του επικεφαλής του κινήματος από Γενικός Γραμματέας σε Πρόεδρο έγινε επειδή η διαδικασία εκλογής γινόταν πλέον μέσω ψηφοφορίας των μελών του κινήματος και όχι μέσω επιλογής από επιτροπή. Παρέμεινε στη θέση αυτή έως το 2015. Την χρονιά εκείνη το Κίνημα Οικολόγων Περιβαλλοντιστών μετονομάστηκε σε Κίνημα Οικολόγων-Συνεργασία Πολιτών. Ο Γιώργος Περδίκης ανέλαβε πρόεδρος του Κινήματος Οικολόγων-Συνεργασία Πολιτών. Αποχώρησε τον Ιούλιο του 2020.Στη θέση του βουλευτή επανεκλέχθηκε στις βουλευτικές εκλογές του 2006 για την Θ΄ Κοινοβουλευτική Περίοδο, στις βουλευτικές εκλογές του 2011 για την Ι΄ Κοινοβουλευτική Περίοδο και στις βουλευτικές εκλογές του 2016 για την ΙΑ΄ Κοινοβουλευτική Περίοδο.Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Θεσμών, Αξιών και Επιτρόπου Διοικήσεως και της Κοινοβουλευτικής Επιτροπής Περιβάλλοντος. Είναι εκπρόσωπος του Κινήματος Οικολόγων-Συνεργασία Πολιτών στη Βουλή, αναπληρωτής πρόεδρος της Κοινοβουλευτικής Επιτροπής Θεσμών, Αξιών και Επιτρόπου Διοικήσεως και μέλος της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων, της Κοινοβουλευτικής Επιτροπής Οικονομικών και Προϋπολογισμού, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών και της Ad Hoc Κοινοβουλευτικής Επιτροπής για την Αναθεώρηση και τον Εκσυγχρονισμό του Κανονισμού της Βουλής.Δεν διεκδίκησε επανεκλογή στις βουλευτικές εκλογές του 2021. «ΠΕΡΔΙΚΗΣ Γιώργος». www.parliament.cy. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021. «ΠΕΡΔΙΚΗΣ Γιώργος». www.parliament.cy. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 7 Ιουλίου 2019. Ανακτήθηκε στις 7 Ιουλίου 2019. «Βιογραφικό Γιώργου Περδίκη». cyprusnews.eu. Αρχειοθετήθηκε από το πρωτότυπο στις 7 Ιουλίου 2019. Ανακτήθηκε στις 7 Ιουλίου 2019.